Ingen personer er kommet noget til i forbindelse med branden, der blev startet ufrivilligt af en ukrudtsbrænder.

Nordjyllands Beredskab har fredag aften slukket en garagebrand på Præstbrovej i Øster Jølby på Mors. Branden opstod i forbindelse med havearbejde, da husets beboer ville fjerne ukrudt med en ukrudtsbrænder. Flammerne fik så godt fat i garagen, at den ikke stod til at redde, fortæller beredskabets indsatsleder, Kenneth Rosenkrantz. - Der står kun nogle forkullede pinde tilbage i konstruktionen. Så der er ikke noget, vi kan redde her. - Vi er ved at efterslukke det sidste nu, og så vælter vi den sidste, skrøbelige del af garagen, så der er ikke er nogen, der kommer til skade, siger Kenneth Rosenkrantz. Nabogaragen har taget skade på den ene side, men brandvæsnet nåede at få bugt med branden, inden den bredte sig yderligere. Politiet oplyser overfor TV MIDTVEST, at beboeren nu er sigtet for ikke at have udvist agtpågivenhed i situationen.